**KESEDARAN TERHADAP FENOMENA HISTERIA DARI PERSPEKTIF SISWA GURU INSTITUT PENDIDIKAN GURU KAMPUS ILMU KHAS**

Oleh:

*Mohd Jim Hamzah*

*Syed Ismail Syed Mustapa*

*Ahmad Subki Miskon*

*Edaham Ismail*

*Institut Pendidikan Guru Kampus Ilmu Khas*

**ABSTRAK**

*Kajian ini bertujuan untuk meninjau kesedaran fenomena hiseria ini dari perspektif siswa guru Institut Pendidikan Guru Kampus Ilmu Khas (IPGKIK). Objektif kajian ini adalah untuk megenal pasti tahap kesedaran siswa guru IPGKIK terhadap konstruk pengetahuan, pengalaman, dan sikap mereka terhadap fenomena histeria yang sering berlaku di sekolah. Kajian ini merupakan kajian tinjauan yang menggunakan pendekatan kuantitatif. Data-data dalam kajian ini dikutip melalui borang soal selidik. Data-data yang berjaya dikumpulkan dianalisis secara deskriptif bagi mendapatkan nilai min dan peratus bagi menafsirkan dapatan-dapatan kajian. Sampel kajian ini melibatkan 253 orang siswa guru Pra-Program Persediaan Ijazah Sarjana Muda Perguruan (PPISMP) dan Program Persediaan Ijazah Sarjana Muda Perguruan (PISMP) semester dua, empat, enam, dan lapan dari bidang Pendidikan Khas, Pendidikan Muzik, Pendidikan Jasmani, Pendidikan Seni Visual, dan bidang Pengkhususan Pengajaran Bahasa Inggeris Sebagai Bahasa Kedua. Dapatan kajian menunjukkan bahawa siswa guru IPGKIK mempunyai tahap kesedaran pada peringkat sederhana tinggi pada konstruk pengetahuan, pengalaman, dan sikap yang dikaji. Kesedaran ini memperlihatkan lebih 70% siswa guru IPGKIK bersedia untuk menghadapi realiti histeria di sekolah. Sehubungan dengan itu, kajian ini mencadangkan supaya pihak Institut Pendidikan Guru Malaysia (IPGM) merangka satu modul latihan atau kursus jangka pendek mengenai fenomena histeria ini untuk membekalkan pengetahuan dan kaedah bagi menangani fenomena histeria di sekolah kepada bakal-bakal guru.*

**Kata Kunci**: Kesedaran, Fenomena, Histeria

**PENGENALAN**

Fenomena histeria merupakan fenomena global yang dialami di seluruh dunia. Malaysia juga tidak terkecuali dilanda fenomena ini yang kebanyakannya melibatkan murid-murid sekolah harian dan sekolah-sekolah berasrama. Menurut Fariza Md. Sham *et al.* (2012), histeria di Malaysia berlaku hampir di kebanyakan tempat yang mempunyai populasi yang ramai seperti di sekolah, asrama, dan kilang. Kasmini Kassim (1992) pula berpendapat bahawa kejadian histeria ini membuktikan wujudnya tekanan atau ketegangan dalam sesebuah institusi yang terlibat sama ada di sekolah, kolej mahupun kilang. Fenomena histeria di Malaysia bermula sekitar tahun 1972 apabila akhbar The Star melaporkan kejadian histeria besar-besaran pernah menyerang sebelas orang pekerja wanita kilang elektronik di Pulau Pinang sebelum menyerang 300 orang yang lain (Koh, 1972).

Histeria berasal daripada bahasa Greek iaitu *hystron* (Intan Farhana *et al.,* 2014) atau *hystera* (Guttman, 2006) yang bermaksud rahim kerana gangguan emosi yang berlaku sering dirujuk kepada wanita yang disebabkan gangguan di dalam rahim mereka. Perkataan histeria juga merujuk rahim yang merayau-rayau *(wandering uterus)* kerana pada zaman Greek kuno histeria hanya menyerang wanita sahaja terutama wanita yang menderita hidupnya dan tidak berlaku pada wanita yang puas dari aspek kehidupan seksual mereka (Chodoff, 1985). Masyarakat Melayu di Malaysia lebih suka menganggap histeria sebagai satu kejadian kerasukan atau ‘kena ganggu’, atau ‘kena sampuk’ (Noor Fisah Md. Tahir, 1994). Definisi sebegini wujud ekoran persepsi masyarakat Melayu yang mempercayai histeria berpunca daripada hantu atau syaitan (Siti Aisyah Romli & Mahyuddin Ismail, 2016). Ahli psikologi barat pula berpendapat histeria merupakan kecelaruan neurosis yang dikategorikan sebagai emosi yang tidak stabil (Chaplin, 1968). Menurut Amran Kasimin dan Haron Din (1990) kitab *Al-Tibb Al-Nabawi* menyatakan penyakit seperti histeria ini dipanggil *al-sar’u* (rasukan) yang berlaku akibat kerasukan jin dan syaitan yang memasuki aliran darah manusia lalu menyesatkannya melalui perlakuan di luar kawalan akal dan rohani. Ini boleh memberi kesan buruk kepada fizikal mangsa. Dalam istilah Arab, histeria didefinisikan sebagai kecelaruan fungsi yang dikaitkan dengan kebimbangan tanpa alasan yang kukuh (Fakhir Akil, 1985).

Memandangkan fenomena histeria ini kerap berlaku di institusi sekolah dan menyerang warga sekolah khususnya murid-murid dan guru-guru sekolah, justeru suatu usaha perlu dilakukan bagi membendung, mengatasi atau menangani masalah histeria di sekolah-sekolah. Negara pernah digemparkan dengan epidemik histeria yang berlaku di Sekolah Menengah Tanjung Lumpur, Kuantan, Pahang pada tahun 2008 yang melibatkan 35 orang murid dan kejadian ini berulang-ulang hampir setiap hari selama dua bulan sehingga mendapat liputan media pada ketika itu. Fenomena ini mendesak Timbalan Menteri Pelajaran pada waktu itu mengarahkan siasatan dan kajian dijalankan bagi merungkai misteri kejadian ini (Bernama, 2008). Sehubungan dengan itu, pada tahun 2016, Bahagian Pengurusan Sekolah Harian, Kementerian Pelajaran Malaysia telah mengeluarkan Panduan Pengurusan Menangani Kes Histeria bagi membantu pihak sekolah menghadapi fenomena histeria di sekolah.

Ekoran daripada fenomena histeria yang kerap berlaku di sekolah-sekolah di Malaysia ini, maka siswa-siswa guru yang dilatih di institut pendidikan guru (IPG) wajar diberikan pengetahuan dan bimbingan dalam isu histeria bagi membekalkan kesedaran dan kesediaan kepada mereka agar dapat menangani fenomena histeria di sekolah-sekolah yang bakal menjadi tempat mereka bertugas nanti. Ini merupakan satu usaha dalam mempersiapsiagakan bakal-bakal guru dalam menghadapi apa jua isu yang melanda pihak sekolah dan warganya.

**PERNYATAAN MASALAH**

Fenomena histeria merupakan satu fenomena yang sering kali melanda sekolah-sekolah di Malaysia. Sehingga kini fenomena ini masih belum berjaya dibendung lagi. Fenomena ini memberikan kesan terhadap murid-murid dan guru-guru sekolah. Episod-episod kejadian histeria di sekolah sering dilaporkan oleh pihak media dan episod-episod ini belum lagi menampakkan tanda-tanda akan sampai ke penghujungnya. Fenomena histeria ini telah menular ke sekolah-sekolah bermula sekitar tahun 1960-an lagi (Siti Aisyah Romli & Mahyuddin Ismail, 2016) sehinggalah ke hari ini dan pihak-pihak yang bertanggungjawab seringkai menemui jalan buntu dalam mencari penyelesaian terhadap isu ini.

Selepas kejadian histeria di Sekolah Menengah Tanjong Lumpur, Kuantan pada tahun 2008, episod fenomena histeria ini terus dilaporkan di Sekolah Menengah Tok Sira, Alor Akar, Kuantan pula apabila dua orang murid sekolah berkenaan dilaporkan telah terjun dari bangunan sekolah. Salah seorang daripada mereka telah meninggal dunia (Berita Harian, 24 Mei 2013) manakala seorang lagi dilaporkan lumpuh (Berita Harian, 4 September 2013). Kejadian yang berlaku dalam tempoh yang berbeza ini melibatkan sekolah yang sama dalam tempoh masa empat bulan.

Kejadian lain menyaksikan 11 orang murid Sekolah Menengah Kebangsaan Pengkalan Chepa II, Kota Bharu, Kelantan diserang histeria pada 16 April 2016 (Rosalwani Che Soh, 2016). Beberapa kawasan di sekolah tersebut dikatakan telah didiami oleh makhluk halus yang dipercayai menjadi punca berlakunya histeria. Pihak sekolah terpaksa mengambil cuti peristiwa selama tiga hari berturut-turut bagi meredakan fenomena histeria yang berlaku di sekolah tersebut. Kebanyakan murid yang terlibat dengan fenomena histeria ini merupakan murid yang akan menduduki peperiksaan Pentaksiran Tingkatan Tiga (PT3) atau Sijil Pelajaran Malaysia (SPM). Sehubungan dengan itu, ada pihak yang mengaitkan fenomena histeria ini dengan gangguan psikologi dan stres yang dialami oleh murid terbabit akibat tekanan dalam menghadapi peperiksaan.

Ekoran kerapnya berlaku fenomena histeria ini di daerah Kuantan, Pahang maka Univerisiti Malaysia Pahang telah mengambil inisiatif mencari jalan penyelesaian terhadap fenomena ini dengan mengeluarkan geran kajian berjumlah RM150,000.00 bagi menghasilkan penyelesaian kreatif dalam menangani fenomena histeria ini dengan memperkenalkan Kit Anti Histeria bagi memulihkan mangsa-mangsa histeria (Mahyuddin Ismail, 2015). Kit Anti Histeria ini dihasilkan melalui inovasi dan modifikasi bahan-bahan dan rawatan tradisional yang menjadi amalan selama 20 tahun di Pusat Rawatan Al-Manarah dalam mengatasi masalah histeria atau kerasukan. Beberapa buah negeri telah dijelajah bagi mendapatkan data untuk menghasilkan Kit Anti Histeria ini. Kit Anti Histeria ini telah diuji di 11 buah sekolah yang mengalami fenomena histeria dan hasilnya masalah histeria yang berlaku di sekolah tersebut telah berjaya diatasi dengan menggunakan kaedah rawatan ini (Utusan Malaysia, 1 Mei 2016). Keberkesanan Kit Anti Histeria ini bukan bergantung kepada bahan-bahan yang terkandung di dalam kit tersebut tetapi kepada cara penggunaan, bimbingan dan latihan dalam memanipulasikan bahan-bahan tersebut untuk memulihkan mangsa histeria seperti pendapat Mahyuddin Ismail (2015):

Penjualan kit ini adalah terkawal. Kit ini hanya akan dijual kepada institusi, bukan kepada individu. Dengan pembelian kit ini, dua orang kakitangan institusi tersebut akan diberikan kursus dan latihan. Ini bagi memastikan kit ini digunakan secara betul dan mengikut prosedur. Segala kos termasuk bahan kursus, logistik, bayaran fasilitator dan makan minum sepanjang kursus telah diserap ke dalam pakej kit.

Sehubungan dengan itu, berdasarkan pendapat di atas, penekanan terhadap kemahiran menggunakan bahan lebih penting berbanding dengan bahan itu sendiri. Bahan yang betul belum boleh menjamin keberkesanan tanpa kaedah penggunaan bahan yang betul. Justeru, bimbingan dan latihan amat penting bagi memastikan individu mampu menguasai kemahiran yang betul dalam memulihkan mangsa histeria demi kepentingan institusi. Dalam konteks sekolah, guru-guru merupakan personel yang bertanggungjawab memainkan peranan yang penting dalam menghadapi fenomena histeria. Maka, sasaran terhadap bakal-bakal guru untuk disiapsiagakan dalam menghadapi fenomena histeria dilihat lebih realistik bagi menangani isu ini.

Oleh kerana belum ada lagi penyelesaian atau kaedah berkesan yang ditemui dalam mengatasi masalah histeria ini maka, persediaan bagi menghadapi dan menangani fenomena ini perlu diberi perhatian. Sehubungan dengan itu, guru-guru pelatih (siswa guru) di institut-institut pendidikan guru di Malaysia wajar mempunyai pengetahuan tentang fenomena ini bagi membuat persiapan seandainya sekolah yang bakal menjadi tempat mereka bertugas itu dilanda fenomena ini. Oleh yang demikian, kajian ini dijalankan memandangkan tiada lagi kajian yang dibuat untuk mengetahui tahap kesedaran siswa guru IPG terhadap fenomena histeria ini. Kajian tentang kesedaran ini meliputi aspek pengetahuan, pengalaman, dan sikap siswa guru terhadap fenomena histeria.

**OBJEKTIF KAJIAN**

Berdasarkan masalah kajian yang telah dikemukakan maka objektif kajian ini ialah untuk:

1. Mengenal pasti tahap kesedaran siswa guru IPGKIK terhadap fenomena histeria.
2. Mengetahui tahap pengetahuan siswa guru IPGKIK terhadap fenomena histeria.
3. Mengetahui tahap pengalaman siswa guru IPGKIK terhadap fenomena histeria.
4. Mengenal pasti sikap siswa guru IPGKIK dalam menangani fenomena histeria.

**PERSOALAN KAJIAN**

Kajian ini dijalankan bagi menjawab persoalan-persoalan kajian berikut:

1. Apakah tahap kesedaran siswa guru IPGKIK terhadap fenomena histeria?
2. Apakah tahap pengetahuan siswa guru IPGKIK terhadap fenomena histeria?
3. Apakah tahap pengalaman siswa guru IPGKIK terhadap fenomena histeria?
4. Bagaimanakah sikap siswa guru IPGKIK dalam menangani fenomena histeria?

**SOROTON KARYA**

Kajian yang dijalankan oleh Siti Aisyah Romli dan Mahyuddin Ismail (2016) bertajuk “Kejadian Histeria di Sekolah dan Kesannya Terhadap Psikologi dan Fizikal Guru: Analisa dari Sudut Proses Pengajaran dan Pembelajaran di Sekolah-sekolah Menengah Daerah Kuantan” telah memberi gambaran tentang betapa seriusnya fenomena histeria yang melanda sekolah-sekolah di Kuantan, Pahang sehingga mendatangkan kesan yang negatif terhadap psikologi guru-guru di samping proses pengajaran dan pembelajaran di sekolah. Kajian ini telah membantu penyelidik menyorot senario histeria di sekolah-sekolah di Malaysia untuk melihat sejauh mana usaha-usaha yang telah dijalankan dalam menangani tenomena ini. Kajian ini juga meninjau sejauh mana terjejasnya psikologi dan fizikal guru-guru sekolah tersebut dalam melaksanakan proses pengajaran dan pembelajaran selepas dilanda fenomena histeria ini. Antara kesan psikologi yang dialami oleh guru apabila berlakunya fenomena histeria ini di sekolah ialah guru menjadi lebih berhati-hati apabila mereka berhadapan dengan murid yang pernah mengalami histeria (80.4%), guru hilang fokus untuk mengajar (53.4%), guru risau kejadian histeria akan menimpa dirinya (41.3%), guru berasa gelisah sebelum masuk ke dalam kelas (35.1%), guru berasa bimbang tentang keselamatan diri ketika berada di sekolah (34.5%), guru berasa takut (31.8%), dan guru berasa panik apabila kejadian histeria berlaku di sekolah (30.4%). Manakala kesan fizikal yang dapat dikesan ialah tubuh badan guru menjadi tidak bermaya selepas membantu murid yang mengalami histeria (36.5%) dan anggota badan guru berasa sakit dan bisa-bisa (28.4%).

Siti Aisyah Romli dan Mahyuddin Ismail (2016) juga menulis kajian berhubung dengan kesan histeria terhadap murid sekolah melalui tajuk artikel “Kesan Kejadian Histeria dalam Kalangan Murid Sekolah”. Kajian perpustakaan ini menjurus untuk melihat kesan psikologi dan fizikal yang ditinggalkan oleh fenomena histeria terhadap remaja sekolah. Histeria dalam kalangan remaja sekolah biasanya berlaku secara kumpulan dan bersifat epidemik. Fenomena histeria ini menonjolkan simptom histrionik seperti menjerit, meraung, menangis, berlari tidak tentu arah, agresif, kekejangan, dan pengsan (Teoh *et al.*, 1975; Ramli Hassan, 1991; Kasmini Kassim, 1992). Ciri-ciri histrionik ini memenuhi lapan petanda awal histeria massa yang digariskan oleh Bartholomew & Wesley (2002). Kajian ini mendapati bahawa histeria mempunyai kaitan rapat dengan faktor psikologi dari segi emosi iaitu tekanan perasaan, ragu-ragu, takut, bimbang, kurang keyakinan diri, kecewa dalam pelajaran, dan rasa bersalah atas kesilapan lalu. Gangguan emosi ini sering dikaitkan dengan tingkah laku histerik (Fariza Md. Sham *et al.,*2012). Kajian ini membantu penyelidik untuk mengenali ciri-ciri histeria massa yang melibatkan remaja sekolah di Malaysia di samping dapat melihat kesan psikologi dan fizikal yang dibawa oleh fenomena histeria ini dalam kalangan murid.

Kajian tentang gangguan emosi terhadap fenomena histeria juga telah dijalankan oleh Intan Farhana Saparudin *et al.* (2014) melalui artikelnya bertajuk “Faktor Gangguan Emosi Dalam Fenomena Histeria Massa Remaja Muslim”. Kajian ini merupakan kajian tinjauan yang bertujuan untuk mengenal pasti faktor gangguan emosi dalam gejala histeria massa remaja Muslim di sekolah. Sampel kajian terdiri daripada 105 orang murid yang pernah mengalami histeria daripada beberapa buah sekolah sekitar negeri Selangor. Hasil kajian menunjukkan kejadian histeria massa adalah berpunca dari tekanan dan gangguan emosi yang berada pada tahap sederhana tinggi iaitu apabila ledakan tingkah laku histerikal muncul. Simptom histeria yang ditunjukkan menggambarkan unsur kecelaruan dan gangguan pada fungsi afektif. Di samping itu, kajian juga telah mengenal pasti beberapa jenis gangguan emosi yang boleh menjadi pencetus epidemik histeria dalam kalangan remaja muslim iaitu rasa bersalah atas kesilapan lalu, memendam rasa, membayangkan sesuatu yang menakutkan, kesedihan, kebimbangan, tekanan, panik dan takut. Implikasi daripada kajian ini dapat membantu pihak sekolah dalam menangani histeria massa dari terus berlaku dengan mengenal pasti faktor gangguan emosi tersebut. Kajian ini dapat membantu penyelidik untuk mengenal pasti bentuk gangguan emosi yang boleh menimbulkan histeria massa dalam kalangan remaja muslim di sekolah. Di samping itu, kajian yang dijalankan oleh penyelidik yang sama pada tahun yang sama yang bertajuk “Simptom Histeria dalam Kalangan Remaja Sekolah Malaysia” merupakan satu kajian yang bertujuan untuk mengenal pasti simptom-simptom histeria yang dialami oleh remaja sekolah di Malaysia. Kajian ini merupakan kajian perpustakaan bagi mengumpulkan simptom-simptom histeria. Histeria dari sudut pandangan Islam adalah gejala kerasukan *(al-sar’u)* yang melibatkan kemasukan jin dan syaitan ke dalam tubuh badan manusia. Kajian ini dapat membantu penyelidik mengenali simptom-simptom histeria dari sudut pandang yang berbeza yang lazimnya dialami oleh remaja-remaja sekolah.

Melalui kajian yang dijalankan oleh Ezwan Rafiq Husin *et al.* (2014) yang bertajuk “Kajian Kes Simptom Fizikal Histeria Rasukan Jin di Malaysia” bukan sahaja bertujuan untuk mengenal pasti simptom fizikal histeria rasukan jin melalui kaedah rawatan ruqyah tetapi juga untuk melihat sejauh mana kaedah rawatan ruqyah ini berkesan dalam merawat fenomena histeria. Kajian ini merupakan kajian kualitatif melalui kaedah temu bual dan pemerhatian terhadap pesakit histeria rasukan jin, keluarga pesakit dan juga perawat ruqyah. Dapatan kajian ini menunjukkan terdapat simptom histeria rasukan jin yang sama dengan apa yang telah dinyatakan di dalam al-Quran dan al-Sunnah. Selain itu, terdapat simptom tambahan yang hanya diperoleh melalui karangan para ulama, pengalaman perawat dan pengalaman pesakit. Simptom fizikal histeria rasukan jin ini bersifat misteri kerana timbulnya rasa sakit yang berubah-ubah dari satu bahagian ke bahagian tubuh yang lain. Punca rasa sakit ini juga tidak dapat dikesan melalui rawatan alopati. Simptom mula kelihatan apabila rawatan ruqyah dimulakan dan beransur-ansur hilang apabila rawatan ruqyah selesai dilakukan. Terdapat juga percampuran simptom histeria jenis rasukan *(al-Sar’u atau al-Mass)* dengan simptom histeria jenis sihir. Kajian ini dapat membantu penyelidik mengenali simptom-simptom histeria biasa dengan simptom luar biasa (misteri) dan secara tidak langsung menunjukkan penglibatan jin dalam kes-kes rasukan histeria.

**METODOLOGI**

*Populasi dan Persampelan*

Populasi kajian ini melibatkan 568 orang siswa guru IPGKIK. Bersesuaian dengan pendapat Ghazali Darussalam dan Sufean Hussin (2016) bahawa persampelan merupakan satu cara untuk mendapatkan maklumat bagi menyelesaikan sesuatu masalah tanpa menggunakan seluruh ahli populasi, maka sampel kajian ini terdiri daripada 234 sampel berdasarkan jadual Krejcie Morgan (1970). Walau bagaimanapun, kajian ini telah berjaya mendapatkan kerjasama daripada 253 sampel dalam kalangan siswa guru IPGKIK kursus Program Persediaan Ijazah Sarjana Muda Perguruan (PPISMP) semester dua dan Program Ijazah Sarjana Muda Perguruan (PISMP) semester dua, empat, enam, dan lapan dan jumlah sampel ini melebihi sampel yang ditetapkan melalui jadual Krejcie Morgan. Jadual 1 menunjukkan pemilihan sampel kajian dalam kalangan siswa guru IPGKIK.

Jadual 1

*Jadual Pemilihan Sampel dalam Kalangan Siswa Guru IPGKIK*

|  |  |  |  |
| --- | --- | --- | --- |
| Kursus dan Semester | Bil.  Populasi | Bil.  Sampel | Peratus (%)  Sampel |
| PPISMP Sem. 2 | 124 | 80 | 65 |
| PISMP Sem. 2 | 85 | 38 | 43 |
| PISMP Sem. 4 | 81 | 27 | 33 |
| PISMP Sem. 6 | 156 | 84 | 54 |
| PISMP Sem. 8 | 122 | 24 | 20 |
| Jumlah | 568 | 253 | 45 |

*Instrumen Kajian*

Data-data kajian ini dikutip melalui instrumen kajian yang berupa borang soal selidik yang mempunyai tiga konstruk iaitu konstruk pengetahuan, pengalaman, dan sikap. Konstruk pengetahuan mempunyai 11 item, konstruk pengalaman mempunyai lapan item, dan konstruk sikap mempunyai tujuh item. Keseluruhan konstruk dalam borang soal selidik ini mempunyai 26 item. Selain itu, instrumen ini juga mempunyai tiga soalan respon terbuka. Borang soal selidik ini menggunakan skala Likert lima mata yang mewakili pernyataan sangat tidak setuju, tidak setuju, kurang setuju, setuju, dan sangat setuju. Memandangkan instrumen kajian ini dibina sendiri oleh pasukan penyelidik, justeru ujian rintis telah dijalankan terhadap 30 orang siswa guru semeser 8 bidang Pendidikan Khas Masalah Pendengaran dan bidang Pendidikan Muzik yang dipilih daripada dua kelas sahaja bagi mendapatkan nilai kebolehpercayaan Alpha Cronbach melebihi 0.65 (Chua, 2006) bagi melayakkan instrumen ini digunakan dalam kajian ini. Siswa-siswa guru ujian rintis ini dikecualikan daripada menjawab borang soal selidik semasa kajian sebenar bagi mengelakkan berlakunya kesan pengujian. Menurut Chua (2006), adalah tidak sesuai subjek ujian rintis dimasukkan semula ke dalam populasi kajian kerana subjek ini telahpun terdedah dengan prosedur dan instrumen kajian. Hasil analisis mendapati bahawa instrumen ini memperoleh nilai kebolehpercayaan Alpha Cronbach 0.80 (>0.65) dan ini menunjukkan bahawa instrumen ini telah mencapai nilai kebolehpercayaan yang dihasratkan. Setelah instrumen ini diuji terhadap 253 sampel kajian, nilai kebolehpercayaan Alpha Cronbach mencatatkan nilai 0.86.

*Pengumpulan Data*

Dalam kajian ini, penyelidik telah berjaya mengumpulkan 45% (253 sampel) data daripada populasi keseluruhan yang berjumlah 568 orang siswa guru. Data-data dikumpulkan melalui borang soal selidik yang diedarkan. Seramai 78 orang (31%) sampel lelaki dan 175 (69%) sampel perempuan mengambil bahagian dalam kajian ini.

*Analisis Data*

Kajian ini menggunakan pendekatan kuantitatif dengan reka bentuk kajian tinjauan. Kaedah analisis data yang digunakan dalam kajian ini adalah analisis deskriptif untuk mencari perbandingan min dan peratus. Menurut Creswell (2008), analisis deskriptif adalah analisis data paling asas yang biasa digunakan terhadap skala nominal (data demografi atau profil) responden. Penggunaan nilai peratusan, min, median, dan mod kerap digunakan untuk analisis data ordinal kerana dapat menggambarkan responden semua sampel kajian terhadap item di dalam sesuatu instrumen. Rasimah Aripin *et. al* (2000) menyatakan bahawa kajian berbentuk deskriptif perlu menggunakan strategi analisis data seperti min, median, mod, peratusan, dan sisihan piawaian, manakala persembahan data perlu dibentangkan secara bergraf atau berjadual. Sehubungan dengan itu, penyelidik menggunakan perbandingan nilai min bagi mencapai objektif-objektif dalam kajian penyelidik iaitu untuk mengenal pasti tahap kesedaran terhadap fenomena histeria dari segi pengetahuan, pengalaman, dan sikap. Penyelidik mempersembahkan data-data yang diperoleh melalui jadual. Bagi mengukur tahap kesedaran terhadap konstruk sikap, pengetahuan, pengalaman dan konstuk keseluruhan, penyelidik menggunakan rubrik empat tahap seperti yang disarankan oleh Nunally & Bernstein (1994) dan Alias Baba (1997) seperti Jadual 2 di bawah.

Jadual 2

*Rubrik Empat Tahap*

|  |  |
| --- | --- |
| Skor Min | Interpretasi |
| 1.00 – 2.00 | Tahap Rendah |
| 2.01 – 3.00 | Tahap Sederhana Rendah |
| 3.01 – 4.00 | Tahap Sederhana Tinggi |
| 4.01 – 5.00 | Tahap Tinggi |

Sumber: Nunnally, J.C. & Bernstein (1994); Alias Baba (1997)

**DAPATAN KAJIAN DAN PERBINCANGAN**

Data-data dalam kajian ini dianalisis berbantukan perisian pengurusan data *Statistical Package for Social Sciences* (SPSS) versi 22. Melalui perisian ini, penyelidik mendapatkan min dan peratus bagi setiap konstruk dan item yang diuji bagi melihat kontruk mana dan item mana yang lebih mempengaruhi sampel dalam kajian ini. Jadual 3 menunjukkan min konstruk kajian dan min item yang disusun mengikut nilai min terbesar ke nilai min terendah.

Jadual 3

*Min Konstruk dan Item Instrumen Kajian*

|  |  |  |  |  |
| --- | --- | --- | --- | --- |
| Konstruk | No. Item | Min | Peratus (%) | Bil. Sampel |
| Sikap |  | 3.83 |  |  |
|  | S5 | 4.02 | 80.4 | 203 |
|  | S6 | 4.01 | 80.2 | 203 |
|  | S4 | 3.93 | 78.6 | 199 |
|  | S2 | 3.90 | 78.0 | 197 |
|  | S3 | 3.82 | 76.4 | 193 |
|  | S7 | 3.67 | 73.4 | 186 |
|  | S1 | 3.44 | 68.8 | 174 |
| Pengetahuan |  | 3.70 |  |  |
|  | T10 | 4.13 | 82.6 | 209 |
|  | T1 | 4.09 | 81.8 | 207 |
|  | T7 | 4.01 | 80.2 | 203 |
|  | T8 | 3.97 | 79.4 | 201 |
|  | T2 | 3.92 | 78.4 | 198 |
|  | T4 | 3.91 | 78.2 | 198 |
|  | T5 | 3.70 | 74.0 | 187 |
|  | T11 | 3.62 | 72.4 | 183 |
|  | T3 | 3.55 | 71.0 | 180 |
|  | T9 | 3.31 | 66.2 | 167 |
|  | T6 | 2.55 | 51.0 | 129 |
| Pengalaman |  | 3.39 |  |  |
|  | P6 | 4.12 | 82.4 | 208 |
|  | P7 | 3.92 | 78.4 | 198 |
|  | P1 | 3.83 | 76.6 | 194 |
|  | P5 | 3.82 | 76.4 | 193 |
|  | P4 | 3.31 | 66.2 | 167 |
|  | P3 | 2.93 | 58.6 | 148 |
|  | P8 | 2.83 | 56.6 | 143 |
|  | P2 | 2.37 | 47.4 | 120 |

Berdasarkan Jadual 3, enam item mencatatkan nilai min antara 4.01 hingga 5.00 iaitu dua item dari konstruk sikap, tiga item dari konstruk pengetahuan, dan satu item dari konstruk pengalaman. Item yang mencatatkan nilai min tertinggi adalah item T10 (4.13) dari konstruk pengetahuan. Ini bermakna bahawa 82.6% (209 orang) sampel bersetuju bahawa kebanyakan mangsa histeria terdiri daripada kalangan wanita. 82.4% sampel kajian pula bersetuju bahawa mangsa histeria boleh dipulihkan dengan kaedah ruqyah atau membaca jampi dari ayat-ayat al-Quran (item P6 dari konstruk pengalaman). Sementara itu, 81.8% (207 orang) sampel bersetuju bahawa mereka mengetahui apa itu histeria (item T1 dari konstruk pengetahuan). Item S5 dari konstruk sikap mencatatkan 80.4% (203 orang) sampel bersetuju bahawa mereka akan memberi sokongan moral kepada murid yang menjadi mangsa histeria. Item S6 dari konstruk sikap pula mencatatkan 80.2% (203 orang) sampel bersetuju bahawa mereka akan memastikan kejadian histeria tidak akan menjejaskan tugas-tugas rutin mereka sebagai guru. Item T7 dari konstruk pengetahuan mencatatkan 80.0% (202 orang) sampel bersetuju bahawa fenomena histeria ada kaitan dengan gangguan makhluk halus.

Sehubungan dengan itu, dapatan ini menunjukkan bahawa siswa guru IPGKIK mempunyai kesedaran pada tahap yang tinggi terhadap enam item yang telah dinyatakan. Siswa guru IPGKIK mempunyai pengetahuan bahawa murid-murid perempuan lebih mudah dan paling ramai mengalami masalah histeria. Ini terbukti apabila banyak kejadian histeria yang dilaporkan di sekolah melibatkan murid-murid perempuan antaranya kejadian histeria yang dilaporkan oleh Tan (1963) yang melibatkan sebuah sekolah Arab di Johor yang menyerang murid perempuan, Teoh (1975) telah menjalankan kajian tentang histeria melibatkan sebuah sekolah perempuan berasrama yang sering mengalami kejadian ini, dan kejadian histeria yang berlaku pada 26 Ogos 2015 yang melibatkan 30 orang murid perempuan di Sekolah Menengah Pokok Sena, Kedah (Adie Sufian Zulkefli, 2015). Selain itu, definisi histeria oleh Guttman (2006) lebih mengkhususkan wanita sebagai sasaran utama fenomena histeria. Menurut beliau, histeria berasal daripada perkataan Greek yang bermaksud rahim *(uterus)* kerana simptom histeria hanya terdapat pada wanita dan dengan itu asal perkataan ini dikaitkan dengan wanita.

Selain itu, siswa guru IPGKIK juga mempunyai pengetahuan tentang histeria dari segi punca, tempat kejadian, dan kesan. Berdasarkan maklum balas sampel terhadap soalan terbuka kajian ini, maka siswa guru IPGKIK berpendapat bahawa punca histeria disebabkan oleh tekanan perasaan, gangguan makhluk halus yang melibatkan kerasukan dan ilmu hitam, kecuaian mangsa mematuhi perintah dan larangan dalam agama Islam yang menyumbang kepada masalah sosial, dan mengabaikan kebersihan diri. Siswa guru juga percaya bahawa sekolah dan asrama merupakan tempat kejadian histeria yang paling popular khususnya pada musim peperiksaan selain berlaku di kawasan pedalaman berhampiran hutan atau boleh berlaku di mana-mana sahaja.

Siswa guru IPGKIK juga percaya bahawa kesan kejadian histeria ini boleh mendatangkan ketakutan yang boleh berjangkit kepada orang lain hingga menyebabkan kelakuan menjerit-jerit yang boleh membahayakan mangsa. Selepas kejadian histeria ini pula akan menyebabkan mangsa berasa rendah diri dan malu hingga boleh menjejaskan proses pengajaran dan pembelajaran di sekolah. Memandangkan 80% siswa guru IPGKIK bersetuju bahawa histeria ini mempunyai kaitan dengan gangguan makhluk halus maka dari sudut pengalaman, mereka percaya bahawa histeria boleh dipulihkan dengan membaca ruqyah atau jampi yang diambil dari ayat-ayat suci al-Quran. Ekoran daripada kesedaran mereka dari sudut pengetahuan dan pengalaman tentang histeria ini maka siswa guru IPGKIK lebih bersikap positif sekiranya berhadapan dengan fenomena histeria ini di sekolah. Mereka akan terus memberikan sokongan moral kepada murid-murid di sekolah mereka yang diserang histeria di samping memastikan bahawa fenomena histeria ini tidak akan menjejaskan tugas-tugas rutin mereka sebagai guru di sekolah.

Selain itu, 15 item mencatat nilai min antara 3.01 hingga 4.00 iaitu lima item dari konstruk sikap, enam item dari konstruk pengetahuan, dan empat item dari konstruk pengalaman. Seramai 201 orang (79.4%) sampel bersetuju bahawa tekanan emosi atau gangguan psikologi adalah penyebab utama berlakunya histeria (item T8 dari konstruk pengetahuan). Seramai 199 orang (78.6%) sampel bersetuju bahawa mereka akan berusaha untuk membantu murid-murid yang mengalamai masalah histeria di sekolah (item S4 dari konstruk sikap). Item T2 dan T4 dari konstruk pengetahuan dan item P7 dari konstruk pengalaman mencatatkan 198 orang (78.4%) sampel bersetuju bahawa sekolah merupakan tempat kejadian histeria yang paling popular dan bersetuju bahawa Kementerian Pendidikan Malaysia sewajarnya mengeluarkan dokumen panduan untuk menangani histeria kepada sekolah-sekolah di Malaysia di samping bersetuju bahawa mangsa histeria yang dipulihkan melalui kaedah ruqyah sebenarnya mengalami gangguan makhluk halus. Selain itu,item S2 dari konstruk sikap mencatatkan 197 orang (78.0%) bersetuju bahawa siswa guru wajar mengambil tahu tentang fenomena histeria di sekolah. Item P1 dari konstruk pengalaman mencatatkan 194 orang (76.6%) sampel bersetuju bahawa mereka pernah menyaksikan kejadian histeria manakala 193 orang (76.4%) sampel pula bersetuju bahawa pendekatan spiritual boleh membantu mengatasi masalah histeria (item P5) di samping item S3 dari konstruk sikap bersetuju bahawa mereka tidak akan melarikan diri jika berhadapan situasi histeria di sekolah tempat mereka bertugas nanti. 187 orang (74.0%) sampel mengetahui bahawa Kementerian Pendidikan Malaysia pernah membentuk jawatankuasa bertindak bagi menangani kes histeria di sekolah-sekolah (item T5 dari konstruk pengetahuan). 186 orang (73.4%) sampel pula berasa khuatir akan dijangkiti histeria jika cuba memberi bantuan kepada mangsa yang terkena histeria (item S7 dari konstruk sikap). Item T11 dari konstruk pengetahuan mencatatkan 183 orang (72.4%) sampel bersetuju bahawa fenomena ketawa tidak berhenti-henti dan berjangkit pula kepada orang lain di tempat kejadian juga merupakan fenomena histeria dan 180 orang (71.0%) sampel bersetuju bahawa media massa memberi mereka informasi atau pengetahuan tentang histeria (item T3). 174 orang (68.8%) sampel bersetuju bahawa mereka telah bersedia untuk menangani masalah histeria di sekolah (item S1 dari konstruk sikap). Item T9 dari konstruk pengetahuan pula mencatatkan 167 orang (66.2%) sampel bersetuju bahawa fenomena histeria ini lazimnya melanda murid-murid sekolah yang akan menduduki peperiksaan manakala jumlah sampel yang sama juga bersetuju bahawa perubatan moden seringkali gagal mengatasi masalah histeria (item P4 dari konstruk pengalaman).

Ini menunjukkan bahawa siswa guru IPGKIK mempunyai tahap kesedaran yang sederhana tinggi terhadap 15 item yang telah dijelaskan tadi. Meninjau dari sudut pengetahuan, siswa guru IPGKIK menyifatkan tindakan Kementerian Pendidikan Malaysia (KPM) mengeluarkan dokumen panduan pengurusan menangani histeria di sekolah pada tahun 2016 sebagai satu langkah positif bagi membantu pihak sekolah menangani fenomena ini. Selain itu, siswa guru juga menyokong usaha KPM yang pernah membentuk jawatankuasa bertindak histeria di sekolah-sekolah bagi membolehkan fenomena histeria ini diuruskan dengan berkesan dan teratur. Siswa guru juga dapat mengaitkan ciri-ciri seperti kelakuan histerionik yang berjangkit pada orang lain di tempat yang sama dalam masa yang singkat juga dinamakan histeria. Selain tingkah laku histerionik seperti menjerit-jerit, ketawa yang berpanjangan dan berjangkit-jangkit kepada orang lain yang berdekatan adalah merupakan satu lagi fenomena histeria, contohnya wabak ketawa Tanganyika yang berlaku di sekolah perempuan berasrama penuh di Kashasah, Tanzania pada tahun 1962 (Wikipedia, 2010) yang menyerang 95 daripada 159 murid perempuan yang berusia antara 12 hingga 18 tahun yang berlanjutan dari beberapa jam sehingga 16 hari. Sekolah ini akhirnya terpaksa ditutup. Kebanyakan siswa guru IPGKIK mendapatkan informasi tentang histeria melalui media massa dan mereka juga bersetuju bahawa fenomena histeria ini lazimnya menyerang murid-murid sekolah pada musim peperiksaan.

Memandangkan dari segi pengalaman terhadap fenomena histeria ini, majoriti siswa guru IPGKIK berpendapat bahawa fenomena histeria ini berpunca daripada gangguan makhluk halus, justeru mereka beranggapan perubatan moden tidak dapat menyembuhkan mangsa-mangsa histeria. Mereka yakin bahawa mangsa histeria yang dipulihkan melalui kaedah ruqyah dengan membaca ayat-ayat suci al-Quran sebenarnya mengalami gangguan makhluk halus. Dengan kata lain gejala histeria yang dialami oleh mangsa histeria ini berpunca daripada kejahatan makhluk halus yang mengganggunya. Berdasarkan pada pengalaman siswa guru yang pernah menyaksikan fenomena histeria ini, mereka percaya bahawa hanya pendekatan spiritual boleh membantu memulihkan mangsa histeria berbanding pendekatan klinikal yang menggunakan perubatan moden. Dari segi sikap pula, mereka berpendapat bahawa siswa guru wajar mengambil tahu tentang fenomena histeria ini sebagai langkah persediaan menghadapi kejadian sebenar di sekolah tempat mereka ditugaskan nanti. Walau bagaiamanapun, 70% siswa guru IPGKIK mengambil sikap untuk melarikan diri daripada kejadian histeria ekoran khuatir diri mereka akan dijangkiti histeria jika terus berada di tempat kejadian. Justeru, siswa guru perlu membuat persediaan menghadapi histeria sebagai satu realiti yang bakal mereka hadapi di sekolah tempat mereka ditugaskan nanti.

Sementara itu, terdapat empat item yang mendapat min antara 2.01 hingga 3.00 iaitu satu item dari konstruk pengetahuan dan tiga item dari konstruk pengalaman. Konstruk pengalaman dari item P3, P8 dan P2 mencatatkan min 2.93 (58.6%), 2.83 (56.6%), dan 2.37 (47.4%). Ini bermakna kurang 60% sampel kajian bersetuju bahawa mangsa histeria biasanya seorang yang mempunyai perasaan rendah diri, bersikap pendiam, dan lemah semangat di samping kurang 60% sampel juga bersetuju bahawa mereka pernah terlibat dalam usaha memulihkan mangsa histeria. Kurang 50% sampel pula bersetuju bahawa mereka atau ahli keluarga mereka pernah mengalami histeria. Manakala item T6 dari konstruk pengetahuan pula mencatatkan 129 orang (51.0%) sampel bersetuju bahawa mereka mengetahui cara-cara atau prosedur-prosedur untuk memulihkan mangsa histeria.

Dapatan ini menunjukkan bahawa 52.6% siswa guru IPGKIK menafikan mereka atau keluarga mereka pernah mengalami histeria. Oleh kerana siswa guru ini tidak mempunyai pengalaman berhadapan dengan kejadian histeria, maka 43% siswa guru ini tidak pernah terlibat langsung dalam usaha memulihkan mangsa histeria. Sehubungan dengan itu, 49% dalam kalangan mereka yang tidak tahu prosedur-prosedur dan cara-cara untuk memulihkan mangsa histeria. Oleh yang demikian, satu usaha perlu dilakukan di peringkat IPG untuk membekalkan pengetahuan tentang histeria dan cara-cara untuk menanganinya kepada siswa guru agar mereka bersedia untuk menghadapi realiti histeria ini di sekolah tempat mereka ditugaskan nanti.

Meninjau pandangan siswa guru IPGKIK berdasarkan analisis data melalui soalan terbuka, dapatan kajian menunjukkan bahawa siswa guru yang mempunyai pengalaman dalam fenomena histeria ini berpendapat apabila berlakunya kejadian histeria ini, langkah-langkah yang perlu diambil ialah guru mesti mengawal keadaan supaya tidak tercetusnya situasi panik yang berleluasa dalam kalangan murid-murid sekolah dengan cara menenangkan mereka khususnya murid-murid yang lemah semangat. Murid yang menjadi punca histeria perlu diasingkan terlebih dahulu dan mesti dilakukan serta-merta. Ayat-ayat suci al-Quran atau ruqyah hendaklah dibacakan kepada murid yang diserang histeria dan dalam masa yang sama pihak sekolah perlu memanggil mana-mana pengamal perubatan Islam yang dijangka mampu memulihkan mangsa histeria dengan bantuan kaunselor sekolah. Setelah mangsa histeria ini dapat ditenangkan atau dipulihkan maka murid tersebut perlu diberi sokongan moral agar tidak berasa malu dan rendah diri terhadap apa yang telah menimpa dirinya.

Meninjau sikap siswa guru terhadap histeria dari sudut kerohanian pula, siswa guru IPGKIK berpendapat bahawa murid-murid di sekolah yang sering diserang histeria perlu mengamalkan pendinding diri melalui cara meningkatkan amalan beribadah dengan menyantuni amalan bacaan suci al-Quran, mengerjakan solat-solat sunat, berzikir, dan tidak melakukan perbuatan yang boleh mendatangkan kesyirikan terhadap Allah. Amalan-amalan ini selain dapat menjadi pendinding daripada gangguan makhluk halus, juga dapat membina kekuatan psikologi, emosi, dan jasmani bagi mengukuhkan jati diri seseorang. Selain itu, pihak sekolah perlu sentiasa menekankan amalan kebersihan dalam kalangan warga sekolah dan kerap mengadakan program gotong-royong bagi mewujudkan suasana yang kondusif dalam membantu mengurangkan tekanan semasa proses pengajaran dan pembelajaran dijalankan. Siswa guru IPGKIK juga menyarankan agar satu pasukan yang mempunyai kepakaran dalam bidang histeria khususnya untuk menangani dan merawat mangsa-mangsa histeria ini dibentuk di sekolah. Di samping kaunselor sekolah memainkan peranan mengadakan program-program mengawal emosi dan tekanan seperti program pengurusan stres. Ini bersesuaian dengan pendapat ahli-ahli psikologi barat yang menyifatkan histeria sebagai kecelaruan neurosis yang dikategorikan sebagai emosi yang tidak stabil (Chaplin, 1968). Program-program ceramah khusus tentang histeria dan cara-cara pemulihan yang berkesan perlu didedahkan kepada warga sekolah supaya semua warga sekolah mempunyai pengetahuan yang cukup untuk berhadapan dengan fenomena histeria ini. Sekolah-sekolah yang sering diserang fenomena histeria ini juga perlu mempunyai rangkaian kerjasama secara kolaboratif dengan pihak pusat rawatan Islam, pusat kesihatan setempat, ibu bapa murid, dan pihak berkuasa tempatan bagi memudahkan pihak tersebut menyusun langkah-langkah berkesan dan membina prosedur-prosedur khusus bagi menangani fenomena histeria dengan pantas dan berkesan.

**RUMUSAN**

Berdasarkan dapatan yang telah dibincangkan dalam kajian ini, dapat disimpulkan bahawa konstruk keseluruhan item-item yang diuji dalam kajian ini mencatatkan min 3.64 iaitu sampel-sampel dalam kajian ini mencapai tahap kesedaran pada tahap sederhana tinggi. Ini bermakna bahawa siswa guru IPG Kampus Ilmu khas mempunyai kesedaran pada tahap sederhana tinggi terhadap fenomena histeria. Berdasarkan min konstruk pula dapat dirumuskan bahawa siswa guru IPG Kampus Ilmu Khas mencapai tahap kesedaran pada peringkat sederhana tinggi bagi konstruk sikap (3.83), mencapai tahap kesedaran pada peringkat sederhana tinggi bagi konstruk pengetahuan (3.70), dan mencapai tahap kesedaran pada peringkat sederhana tinggi juga bagi konstruk pengalaman (3.39).

Ini menunjukkan bahawa 72.8% siswa guru IPGKIK mempunyai kesedaran terhadap fenomena histeria dari segi pengetahuan, pengalaman, dan sikap. Oleh yang demikian, ini memperlihatkan majoriti siswa guru IPGKIK memandang positif terhadap mangsa-mangsa histeria di sekolah ekoran minda mereka sudah diiisi dengan pengetahuan mengenai fenomena ini melalui media massa. Kekurangan hanya tercermin melalui pengalaman mereka sahaja yang tidak pernah berhadapan dengan realiti histeria ini. Justeru, dicadangkan supaya pihak IPGM, KPM boleh membina modul latihan atau mengambi inisiatif dalam merangka latihan atau kursus pendek kepada siswa-siswa guru semester lapan di IPG seluruh Malaysia berhubung dengan fenomene histeria ini sebagai bekal untuk berhadapan dengan fenomena ini di sekolah sebelum mereka menamatkan pengajian mereka di IPG. Fenomena histeria ini tidak boleh dipandang ringan kerana gejala histeria ini sudah mula bertapak di negara ini semenjak lebih lima dekad dahulu dan belum pernah mencipta jalan penyelesaian yang berkesan sehingga mampu membahayakan dan meragut nyawa murid-murid sekolah yang dahagakan bimbingan, didikan, dan ilmu pengetahuan di sekolah. Peranan KPM khususnya IPGM yang bertanggungjawab merangka modul-modul latihan di IPG wajar mempertimbangkan perkara ini sebagai langkah untuk memberikan persediaan kepada bakal-bakal guru dalam menghadapi segala cabaran dan rintangan dalam usaha memberikan didikan sempurna kepada murid-murid di sekolah.

**RUJUKAN**

Adie Sufian Zulkefli (2015). Kecoh pelajar diserang histeria di Pokok Sena. Astro Awani. Dicapai pada 26 Julai 2019 dari http:// http://www.astroawani.com/berita-malaysia/kecoh-pelajar-diserang-histeria-di-pokok-sena-71246

Alias Baba (1997). *Statistik penyelidikan dalam pendidikan dan sains sosial*. Universiti Kebangsaan Malaysia: Bangi.

Amran Kasimin & Haron Din (1990). *Rawatan gangguan makhluk halus menurut al-Quran dan as-Sunnah*. Kuala Lumpur: Percetakan Watan Sdn. Bhd.

Bartholomew, R.E & Wesley, S. (2002). Protean nature of mass sociogenic illness: From possessed nuns to chemical and biological terrorism fears. *The British Journal of Psychiatry*.180: 300-306. http://bjp.repsych (16 April 2012).

Bernama (2008). *Kajian menyeluruh punca histeria pelajar Melayu*. Utusan Malaysia, 13 September.

Chaplin, J.P. (1968). *Dictionary of psychology*. New York: Dell Publishing Co. Inc.

Chodoff, P. (1982). Histeria and woman. *American journal Psychiatry 133*(11), 1295-1299.

Chua Yan Piaw (2016). *Kaedah dan statistik penyelidikan: Kaedah penyelidikan buku 1*. Kuala Lumpur: Mc Graw Hill.

Creswell, J.W.  (2008). *Educational Research: Planning, Conducting and Evaluating Quantitative and Qualitative Research. (3rd Edition)*. Upper Saddle River, NJ: Pearson/Merrill Prentice Hall.

Ezwan Rafiq Husin, Husin Junoh, Tamar Jaya Nizar & Kamarolzaman Md. Jidi (2014). Kajian kes simptom fizikal isteria rasukan jin di Malaysia. *UMRAN International Journal of islamic and Civilazation Studies*. 01 (2015), 48-64.

Fakhir Akil (1985). *Mu’jam ilm al-nafs.* Beirut: Dar al ‘Ilm.

Fariza Md. Sham, Siti Norlina Mohamed, Intan Farhana Saparudin, Salasiah Hanim Hamjah, Rozmi Ismail & Mohd Azhar Ariff (2012). Faktor histeria dalam kalangan remaja sekolah. *Jurnal Teknologi (Social Sciences)* 59: 21-27.

Ghazali Darussalam & Sufean Hussin (2016). *Metodologi penyelidikan dalam pendidikan: Amalan dan analisis kajian*. Kuala Lumpur: Penerbit Universiti Malaya.

Guttman, S.R. (2006). Histeria as a concept: A survey of its history in the psycoanalitics literature. *Center of Modern Psycoanalysis Studies. Vol. 31*(2).

Intan Farhana Saparuddin, Fariza Md. Sham, & Salasiah Hanin Hamjah (2014). Simptom histeria dalam kalangan remaja sekolah di Malaysia. *Islamiyyat 36*(2), 27-38.

Intan Farhana Saparuddin, Fariza Md. Sham, & Salasiah Hanim Hamjah (2014). Faktor gangguan emosi dalam fenomena histeria massa remaja muslim. *Jurnal al-Hikmah 6(2014)*: 3-20.

Kasmini Kassim (1992). *Psikiatri kanak-kanak*. Kuala Lumpur: Dewan Bahasa dan Pustaka.

Koh Su Chun (1972). *Histeria grips factory girls*. The Star, 13 Oktober.

Krejcie, R.V., & Morgan, D.W. (1970). Determining sample size for research activities. *Educational and Psychological Measurement*, 30, 608.

Mahyuddin Ismail (2015). *Jawapan kepada isu-isu berkaitan kit anti histeria manara*. Tahu, Faham & Amal. Dicapai pada 10 Mei 2019 dari https://jomfaham.blogspot.com/2015/05/jawapan-kepada-isu-isu-berkaitan-kit.html

Noor Fisah Md. Tahir (1994). *Kajian terhadap perihal kejadian histeria di kalangan gadis Melayu: Satu pendekatan kewartawanan*. Kuala Lumpur: Universiti Malaya.

Nunnally, J.C. & Bernstein, I.R. (1994). *Psychometric theory*. McGraw-Hill: New York.

Ramli Hassan (1991). *Pengantar psikiatri*. Kuala Lumpur: Dewan Bahasa dan Pustaka.

Rasimah Aripin, Puziawati Ab. Ghani & Noorizam Daud (2000). *Data management and analysis: A simplified approach*. Univerisiti Teknologi Mara: FakultiTeknologi Maklumat dan Sains Kuantitatif.

Rosalwani Che Soh (2016). *Tiga lagi sekolah diserang histeria*. Berita Harian, 19 April.

Siti Aisyah Romli & Mahyuddin Ismail (2016). Kejadian histeria di sekolah dan kesannya terhadap psikologi dan fizikal guru: Analisa dari sudut proses pengajaran dan pembelajaran di sekolah-sekolah menengah daerah Kuantan. *International Journal of Humanities Technolgy and Civilization*. Kuantan: Universiti Malaysia Pahang.

Tan, E.S. (1963). Epidermic hysteria. *The Medical Journal of Malaya*. 23:72-76.

Teoh, J.I, Saesmalijah Soewondo & Myra Sidharta (1975). Epidermic hysteria in Malaysian schools: An illustrative episode. *Psychiatry* 38: 258-268.

UMP cipta kit antihisteria (1 Mei 2015). Utusan Malaysia.

Wikipedia (2010). *Tanganyika laughter epidermic*. Dicapai pada 27 Julai 2019 dari https://en.wikipedia.org/wiki/Tanganyika\_laughter\_epidemic.